Diversi persuni li jgħixu fiċ-ċentru ta' detenzjoni ta' Ħal Safi jitressqu l-Qorti wara t-tieni protesta mill-immigranti f'temp ta' ġimgħa Fil-Qorti dalgħodu tressqu 21 persuna li jgħixu fiċ-Ċentru ta' Detenzjoni ta' Ħal Safi kollha lebsin l-oranġjo. Huma qed ikunu akkużati b'rewwixta li saret ilbieraħ fl-istess ċentru. Din kienet it-tieni rvell f'temp ta' ġimgħa biss, wara dik f'Ħal Far li wasslet għal tkissir, ħruq u persuna l-isptar. Jidher illi lbieraħ l-immigranti bdew jarmu oġġetti lejn l-istaff taċ-ċentru hekk kif bdew jesiġu li jingħataw il-libertà. Jidher li f'mument minnhom grupp minn dawn l-immigranti sar aggressiv, għalkemm il-pulizija daħlet mill-ewwel biex tikkalma s-sitwazzjoni. Fortunatament u kuntrarjament għal kwistjoni ta' Ħal Far, ilbieraħ ħadd ma sofra ġrieħi. L-akkużati, kollha rġiel u li huma mis-Sudan, in-Niġerja, il-Pakistan, il-Marokk, l-Alġerija, is-Somalja u n-Niġerja kienu akkużati illi kkawżaw ħsara u li pparteċipaw f'assemblea illegali u li m'obdewx l-ordnijiet tal-pulizija. Huma kienu akkużati wkoll bi ksur tal-paċi pubblika. L-akkużati għandhom bejn 18 u 38 sena. Huma kollha ċaħdu l-akkużi miġjubin kontrihom.